Na temelju članka 19. stavka 1. Zakona o savjetima mladih („Narodne novine“ broj 41/14) i članka 14.Odluke o osnivanju Savjeta mladih Općine Bebrina („Službeni vjesnik Brodsko-posavske županija“ broj 15/2017.) Savjet mladih Općine Bebrina na sjednici održanoj 25. rujna 2018. donosi, a Općinsko vijeće na svojoj 15. sjednici održanoj 28. studenog 2018. godine usvaja

**PROGRAM RADA S FINANCIJSKOM PLANOM**

Savjeta mladih Općine Bebrina

za 2019. godinu

**1. UVOD**

Savjet mladih Općine Bebrina (u daljnjem tekstu: Savjet mladih) savjetodavno je tijelo Općine Bebrina koje je osnovano radi promicanja i zagovaranja prava, potreba i interesa mladih u cilju njihovoga sudjelovanja u odlučivanju o upravljanju javnim poslovima od interesa i značaja za mlade, aktivnim uključivanjem u javni život te informiranje i savjetovanje mladih Općine Bebrina.

Pojam *mladi* u ovome se Programu odnosi na populaciju stanovništva u dobi od 15. do 30. godine života. Radi se o skupini koja je potencijalni izvor inovacija i buduća društvena snaga te ih treba aktivirati dok su mladi kako bi se razvijao njihov potencijal.

**2. CILJEVI PROGRAMA**

Cilj je Programa poboljšati položaj mladih u Općini Bebrina, a isti će biti ostvaren radom i djelovanjem koji će se temeljiti na:

* zagovaranju i promicanju interesa i stavova mladih na načelima tolerancije, razumijevanja te participacije i poštivanja prava i potreba mladih
* zahtijevanju provedbe državne skrbi i općega društvenoga djelovanja za mlade od strane nadležnih tijela posebno u područjima obrazovanja, zapošljavanja, socijalne politike, zdravstvene zaštite, aktivnoga sudjelovanja mladih u društvu, izgradnji civilnoga društva i volonterskoga rada, kulture mladih i njihovoga slobodnoga vremena, mobilnosti mladih i njihovome adekvatnome informiranju
* predlaganju Općinskome vijeću rasprave o pojedinim pitanjima od značaja za unaprijeđenje položaja mladih, načina rješavanja tih problema te donošenja konkretnih odluka koje će poboljšati položaj mladih u Općini
* osmišljavanju programa za mlade (sportski, zabavni) u prostorima čiji je osnivač Općina
* suradnji sa savjetima mladih u okolnim općinama i gradovima s područja Brodsko-posavske županije i drugih županija, udrugama mladih i za mlade u Županiji radi zajedničkoga razumijevanja i razmjene iskustva te njegovanju prijateljskih odnosa
* informiranju i edukaciji članova Savjeta o aktivnome radu i sudjelovanju u zajednici te poticanju istoga
* kreiranju aktivnosti mladih u slobodno vrijeme u kojemu će se realizirati njihovi interesi i interesi madih organiziranih u udrugama
* poticanju međusobne suradnje i razmjene iskustava savjeta mladih općina, gradova i županija u Republici Hrvatskoj
* skrbi o informiranosti mladih o svim pitanjima značajnim za unaprijeđenje položaja mladih.

**3. PODRUČJA DJELOVANJA**

Savjet mladih Općine Bebrina u svojemu će radu isticati posebno važnost na područjima:

* obrazovanja i informatizacije s ciljem poticanja stvaranja jednakih uvjeta obrazovanja svih socijalnih skupina i usklađivanja obrazovanja s potrebama tržišta rada
* zapošljavanja upoznavanjem mladih s mogućnostima tržišta rada kroz poduzetništvo za mlade i smozapošljavanje
* socijalne politike prema mladima uključujući sve skupine mladih u društveni i politički život
* zdravstvene zaštite mladih potičući ih na kvalitetan odnos prema sebi i okolini
* izgradnje civilnoga društva i volonterskoga rada
* kulture mladih i slobodnoga vremena
* mobilnosti, informiranja i savjetovanja mladih kroz stručnu pomoć prilikom profesionalne orijentacije
* borbe protiv ovisnosti, nasilja i svih vrsta netolerancije među mladima
* sudjelovanja članova Savjeta mladih i drugih zainteresiranih mladih na sjednicama Općinskoga vijeća te mogućnosti aktivnijega uključenja u proces donošenja odluka i kreiranja politike za mlade
* organiziranja tribina i predavanja na temu problematike mladih (životne poteškoće, problemi u obrazovanju, zdravstvene teme, problematika zapošljavanja)
* aktivnijega povezivanja Savjeta mladih drugih općina, gradova, županija u cilju kvalitetnijega djelovanja
* povećanja protoka informacija i obavijesti među mladima o događajima na području Općine, a vezanih za problematiku mladih
* organiziranja predstavljanja srednjih škola s područja Slavonskoga Broda budućim studentima
* zapošljavanja informiranjem mladih o mogućnosti različitih načina zapošljavanja (sezonski poslovi, stručno osposobljavanje, samozapošljavanje)
* jednokratnoga financiranja učenika i studenata po osnovama nadarenosti te niskih obiteljskih novčanih primanja
* edukacije o ustrojstvu i načinu rada lokalne i područne samouprave te mogućnostima djelovanja mladih putem lokalnih institucija
* informiranja mladih o socijalnim problemima (upućivanje na informiranje u adekvatnim institucijama)
* zalaganja za adekvatnu zastupljenost mladih u medijima (televizija, radio, tisak)
* promicanja nenasilja među mladima te tolerancije i međusobnoga uvažavanja kao i kvalitetnoga suživota različitih subkultura
* socijalnih potreba poticanjem osjetljivosti na siromaštvo, promicanjem pomaganja potrebitima te prihvaćanjem i integracijom društvenih manjima s obzirom na nacionalnost i vjeru.

**4. PROGRAMSKE AKTIVNOSTI**

Savjet će mladih u 2019. godini aktivnosti posebno usmjeriti na:

1. Uključivanje predstavnika Savjeta u procese donošenja i provedbe programa i odluka općinskih tijela te predlaganje novih programa o:

- financiranju učenika i studenata

- poticanju rada i financiranju udruga mladih i za mlade

- osiguravanju besplatnih prostora za aktivnosti mladih

- sudjelovanju i organiziranju rasprava na temu ovisnosti, zapošljavanja, obrazovanja, volonterstva

- zapošljavanju mladih

2. Praćenje stanja, položaja i potreba mladih u Općini radi identificiranja najvažnijih točaka života i interesa mladih i njihovoga društvenoga djelovanja.

3. Prisustvovanje predstavnika Savjeta mladih sjednicama Općinskoga vijeća radi uvida u funkcioniranje područne samouprave prvenstveno s aspekta informiranosti mladih o temama koje su u njihovome interesu te stjecanju iskustva u radu Općinskih tijela.

4. Razvoju svijesti mladih o cjeloživotnome učenju.

5. Poticanju i sudjelovanju mladih u pripremi i organizaciji događaja i aktivnosti u Općini.

**5. PROJEKTI ZA 2019. GODINU**

Savjet će mladih u 2019. godini, sukladno ciljevima i programskim aktivnostima te planiranim financijskim mogućnostima, organizirati i provesti projekte i programske zadatke koji se daju u posebnom dijelu ovoga Programa i čine njegov sastavni dio.

Aktivnostima se nastoje obuhvatiti potrebe svih dobnih skupina; od onih koji tek biraju svoj životni put do onih koji su pred osamostaljenjem. Savjet će organizirati okrugle stolove, tribine i predavanja kojima je cilj upoznati mlade s mogućnostima i pravima koja imaju te im olakšati ostvarenje istih. Sukladno odredbama *Zakona o savjetima mladih*, Savjet ne može biti nositelj projektnih aktivnosti, ali može biti partner ili aktivni sudionik prilikom provedbe istih. Savjet mladih zadržava pravo na promjenu projekata iz Programa rada.

**PROJEKTI SAVJETA MLADIH OPĆINE BEBRINA ZA 2019. GODINU**

**OBRAZOVANJE MLADIH**

* Organizirati prezentaciju o europskim programima razmjene studenata i srednjoškolaca s ciljem upoznavanja mladih s mogućnostima obrazovanja i usavršavanja u inozemstvu kao i doprinosa mladih osobnome razvoju i povećanju konkurentnosti.
* Organizirati parlaonice mladih o obrazovanju u Brodsko-posavskoj županiji i izvan nje u svrhu poticanja rasprava o kvalitetnome obrazovanju i važnosti koje im ono pruža.
* Organizirati parlaonice mladih o cjeloživotnome učenju u svrhu njihove edukacije o važnosti istoga.
* Nagraditi osnovnoškolskoga učenika završnoga, 8. razreda koji je kroz 4 prethodne godine školovanja ostvario najbolji uspjeh novčanom nagradom.

Financije: 700,00 HRK  
(Piće tijekom prezantacija i parlaonica 200,00 HRK + novčana nagrada za učenika 500,00 HRK.)

**ZAPOŠLJAVANJE I PODUZETNIŠTVO**

* Informirati mlade o mogućnostima učenja profesionalnih vještina.
* Organizirati predavanje u EU projektima.
* Informirati mlade o natječajima objavljenim na području Općine Bebrina.

Financije: 100,00 HRK  
(Piće tijekom predavanja 100,00 HRK.)

**SOCIJALNA PROBLEMATIKA MLADIH**

* Podržati projekte, inicijative i programe usmjerene jačanju socijalne integracije iz socijalno marginaliziranih skupina.
* Poticanje financijske podrške mladima i drugima iz socijalno marginaliziranih skupina.

Financije: 0,00 HRK

**ZDRAVSTVENA ZAŠTITA MLADIH**

* Organizirati predavanja u cilju promicanja zdravstvenih stilova života te prevencije ovisnosti.
* Poticati programe i projekte vršnjačke edukacije o rizičnim ponašanjima mladih.
* Sudjelovati u projektima udruga mladih koje potiču toleranciju mladih.
* Poticati javne rasprave o nasilju među mladima.
* Sudjelovati u obilježavanju Mjeseca borbe protiv ovisnosti.

Financije: 200,00 HRK  
(Piće tijekom predavanja 50,00 HRK + materijal za obilježavanje Mjeseca borbe protiv ovisnosti 150,00 HRK.)

**AKTIVNO SUDJELOVANJE MLADIH U DRUŠTVU**

* Program rada Savjeta mladih Općine Bebrina učiniti dostupnim široj javnosti putem stranice na društvenoj mreži *Facebook*
* Promidžba Savjeta mladih široj javnosti posebice mladima.
* Obilježavati Međunarodni dan mladih i uključiti mlade iz udruga mladih u obilježavane istoga.
* Obilježavati druge važne dane u godini (Dan Općina, Pad Vukovara, Svjetski dan vatrogasaca, Međunarodni dan sporta, Svjetski dan okoliša, Dan stabala, Svjetski dan srca, Međunarodni dan volontera).
* Poticati mlade na pridruživanje udrugama mladih i djelovanje u njima.
* Provesti istraživanje problema, potreba i mišljenja mladih Općine Bebrina.
* Organizirati tribine za mlade u svrhu međusobne razmjene ideja, stavova i mišljenja.
* Pozvati i okupiti udruge s područja Općine Bebrina na zajedničkome okruglome stolu s ciljem zbližavanja i upoznavanja (posebice mladih), nalaženja modela za međusobnu suradnju i osmišljavanje zajedničkih aktivnosti u bliskoj budućnosti.
* Sudjelovati u konferencijama mladih (Dani strukturiranoga dijaloga, Nacionalna konferencija savjeta mladih i slično).

Financije: 5.000,00 HRK  
(Sudjelovanje na konferencijama mladih 4.000,00 HRK + organizacija javnih tribina za mlade i okrugloga stola s udrugama i društvima Općine 1.000,00 HRK.)

**INFORMIRANJE I SAVJETOVANJE MLADIH**

* Informirati mlade o svim odgovarajućim aktivnostima, događajima, djelatnostima i drugome putem facebook stranice Savjeta mladih Općine Bebrina.
* Informirati mlade o svim odgovarajućim aktivnostima, događajima, djelatnostima i drugome putem službene internetske stranice Općine Bebrina.

Financije: 0,00 HRK

**KULTURA I SLOBODNO VRIJEME MLADIH**

* Informirati mlade o kulturnim, sportskim, edukativnim i drugim događajima namijenjenima njima putem facebook stranice Savjeta mladih Općine Bebrina.
* Informirati mlade o sportskim klubovima, kulturnim društvima i udrugama mladih koje djeluju na području Općine Bebrina.
* Sudjelovati u programima kulturnoga, sportskoga, edukativnoga i drugoga sadržaja povezanoga s mladima.
* Organizirati aktivnost fotografiranja i promocije Općine Bebrina uz nagrađivanje.
* U suradnji s udrugama i društvima na području Općine Bebrina organizirati kulturna, glazbena i sportska događanja (Općinsko ljeto mladih).
* Organizirati i sudjelovati u radnim akcijama.

Financije 1.000,00 HRK  
(Organizacija Općinskoga ljeta mladih 1.000,00 HRK.)

**IZGRADNJA CIVILNOGA DRUŠTVA I VOLONTERSKI RAD**

* Ostvariti suradnju s udrugama i društvima na području Općine Bebrina i šire.
* Organizirati humanitarne akcije.
* Putem medija i facebook stranice Savjeta mladih kontinuirano informirati mlade o mogućnostima volontiranja.
* Poticati volonterstvo mladih.
* Poticati nenasilje.
* Uključiti se u rad udurga koje omogućuju volontiranje.

Financije: 0,00 HRK

Okvirni planirani proračun za 2019. godinu: 7.000,00 HRK

U Bebrini, 25. rujna 2018. godine.

**Predsjednica Savjeta mladih Općine Bebrina**

**Martina Štivić, mag. prim. educ.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Savjet mladih Općine Bebrina tijekom godine sudjelovat će u i svih ostalih tema iz Programa rada Općinskoga vijeća koje se odnose na mlade s nastojenjem osiguravanja višega stupnja kvalitete života mladih Općine. Aktivnostima se osigurava povećan stupanj zdravlja mladih, osjetljivost javnosti i društveni angažman u borbi za zdravlje. Uspostavlja se djelotvoran sustav komunikacije između davatelja i korisnika usluga obrazovnih programa, uspješan sustav zapošljavanja i samozapošljavanja. Potiče se dugoročna suradnja javnih institucija i mladih, šire se postojeća znanja, sposobnosti, vještine, postojeće kulture mladih i omogućuje stjecanje novih. Mlade se usmjerava primjernim sadržajima i zdravome životu te povećava njihov interes za sudjelovanje u društvenim procesima.

**Programske aktivnsoti koje se ne ostvare u 2019. godini mogu se prenijeti u Program rada za sljedeću godinu.**

**Savjet mladih Općine Bebrina zadržava pravo na promjenu aktivnosti ukoliko za to postoje opravdani razlozi.**

**Predsjednica Savjeta mladih Općine Bebrina**

**Martina Štivić, mag. prim. educ.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Klasa:007-01/18-01/4

Urbroj:2178/02-04-18-1

Bebrina, 28. studeni 2018. godine